የመንግሥት የልማት ድርጅቶች ኤጀንሲ በሆራይዘን ፕላንቴሽን ላይ እንደገና ክስ ሊመሠርት ነው
በዳዊት እንደሻውየመንግሥት ልማት ድርጅቶች ሚኒስቴር በሚድሮክ ኢትዮጵያ ሥር ከሚገኙት ድርጅቶች አንዱ ከሆነው ከሆራይዘን ፕላንቴሽን ኃላፊነቱ የተወሰነ የግል ማኅበር ጋር፣ አቋርጦት የነበረውን የፍርድ ቤት ውሳኔ አፈጻጸም ክርክር እንደገና እንደሚቀጥል አስታወቀ፡፡ሆራይዘን ባለፉት ሁለት ዓመታት ከሚኒስቴሩ ጋር በፍርድ ቤት ሲከራከር ከቆዩ በኋላ፣ ለመንግሥት 1.4 ቢሊዮን ብር እንዲከፍል ከሚኒስቴሩ ጋር ባደረገው ስምምነት ገንዘቡን እስከ ሰኔ 30 ቀን 2009 ዓ.ም. ድረስ እንደሚከፍል ግዴታ ቢገባም፣ በቃሉ መሠረት መፈጸም ባለመቻሉ ሚኒስቴሩ ወደ ክርክር እንደሚመለስ አስታውቋል፡፡ ከወር በፊት የከፍተኛው ፍርድ ቤት ስምንተኛ ፍትሐ ብሔር ችሎት ሆራይዘን ገንዘቡን ለሚኒስቴሩ እንዲከፍል ትዕዛዝ መስጠቱ ይታወሳል፡፡በወቅቱ ለሆራይዘን ሁለት አማራጮች ቀርቦ እንደነበር ታውቋል፡፡ በዚህም መሠረት የቀረቡትን ገንዘብ እንዲከፍል፣ ይህን ማድረግ ካልቻለ ግን ንብረቱ በሐራጅ ተሸጦ ገንዘቡ ገቢ እንዲደረግ የሚል ነበር፡፡በመጨረሻ ሁለቱ አካላት ባደረጉት ስምምነት ንብረቱ በሐራጅ መሸጡ ቀርቶ፣ ሆራይዘን እስከ ሰኔ 30 ቀን 2009 ዓ.ም. ድረስ ገንዘቡን ገቢ እንዲያደርግ ተስማምቶ ነበር፡፡ነገር ግን በተሰጠው የጊዜ ገደብ ከሚጠበቅበት 1.4 ቢሊዮን ብር መክፈል የቻለው 174.5 ሚሊዮን ብር ብቻ ነው፡፡ ሙሉ በሙሉ ያልተከፈለው 1.4 ቢሊዮን ብር ከዚህ ቀደም በመንግሥት ሥር ይተዳደሩ የነበሩ አምስት ድርጅቶችን፣ በመንግሥት የልማት ድርጅቶችን ወደ ግል ይዞታ የማዘዋወር ዕቅድ መሠረት ሆራይዘን ከገዛቸው በኋላ ሳይከፈል የቀረ ነው፡፡ሚኒስቴሩ የፕራይቬታይዜሽንና የመንግሥት የልማት ድርጅቶች ተቆጣጣሪ ኤጀንሲ በነበረበት ወቅት ሊሙ ቡና ልማት፣ የቡና ማቀነባበሪያና መጋዘን፣ ሆራይዘን አዲስ ጎማ፣ ጎጆብ ግብርና ልማትን ሙሉ በሙሉ፣ እንዲሁም ከበበቃ ቡና እርሻ 36.7 በመቶ የመንግሥት ድርሻ ለሆራይዘን አስተላልፎ ነበር፡፡በወቅቱ እነዚህን የልማት ድርጅቶች ሆራይዘን በ2.03 ቢሊዮን ብር ተጫርቶ የገዛ ሲሆን፣ ለእያንዳንዳቸው 35 በመቶ በቅድሚያ ለመንግሥት ከፍሏል፡፡ በተጨማሪም ቀሪውን ክፍያ በአምስት ዓመታት ከፍሎ እንደሚጨርስ ተስማምቶ ነበር፡፡ነገር ግን ሆራይዘን ቃሉን በማጠፍ በአምስት ዓመታት ውስጥ የሚጠበቅበትን ክፍያ ሳይፈጽም ቀርቷል ነው የተባለው፡፡በዚህም ምክንያት የመንግሥት የልማት ድርጅቶች ሚኒስቴር ከሁለት ዓመት በፊት በሆራይዘን ላይ ክስ መሥርቶ ነበር፡፡ ፍርድ ቤቱም ጉዳዩን ከመረመረ በኋላ ሆራይዘን ላይ የጥፋተኝነት ውሳኔ በመወሰን ክፍያውን እንዲፈጽም ወስኖበታል፡፡‹‹አሁን ሆራይዘን በሰጠነው የጊዜ ገደብ ገንዘቡን ከፍሎ ባለመጨረሱ ጉዳዩን እንደገና ወደ ፍትሕ አካላት እንወስደዋለን፤›› ሲሉ የሚኒስቴሩ የሕዝብ ግንኙነት ኃላፊ አቶ ወንዳፍራሽ አሰፋ ለሪፖርተር ተናግረዋል፡፡በ1984 ዓ.ም. የሥርዓት ለውጥ ተከትሎ አገሪቱ ከዕዝ ኢኮኖሚ ወደ ነፃ ገበያ ኢኮኖሚ ሥርዓት ስትገባ የተመሠረተው የቀድሞው የፕራይቬታይዜሽንና የመንግሥት ልማት ድርጅቶች ተቆጣጣሪ ኤጀንሲ፣ እስካሁን ወደ 370 የሚሆኑ የልማት ድርጅቶችን ወደ ግል ይዞታ ማዛወሩ አይዘነጋም፡፡   